Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2010/015 FR/Peugeot, Ranska) /* COM/2012/0461 final - 2012/ () */





PERUSTELUT Talousarviota koskevasta kurinalaisuudesta ja moitteettomasta varainhoidosta 17. toukokuuta 2006 tehdyn Euroopan parlamentin, neuvoston ja komission välisen toimielinten sopimuksen[1] 28 kohdan mukaisesti Euroopan globalisaatiorahastosta (EGR) voidaan ottaa joustovälineen avulla käyttöön vuosittain enintään 500 miljoonaa euroa ylittämällä rahoituskehyksen asianomaisten otsakkeiden enimmäismäärät. Rahastosta myönnettävään rahoitustukeen sovellettavista säännöistä säädetään Euroopan globalisaatiorahaston perustamisesta 20. joulukuuta 2006 annetussa Euroopan parlamentin ja neuvoston asetuksessa (EY) N:o 1927/2006[2]. Ranska esitti 5. toukokuuta 2010 EGR:n rahoitustukea koskevan hakemuksen EGF/2010/015 FR/Peugeot työntekijävähennysten vuoksi, jotka on toteutettu PSA Peugeot Citroën ‑konsernin kahdessa tytäryhtiössä (Peugeot Citroën Automobiles ja Sevelnord) Ranskassa. Tutkittuaan hakemuksen perusteellisesti komissio on tullut asetuksen (EY) N:o 1927/2006 10 artiklan mukaisesti siihen tulokseen, että asetuksessa säädetyt edellytykset rahoitustuen saamiseksi täyttyvät. HAKEMUKSEN TIIVISTELMÄ JA ANALYYSI Keskeiset tiedot: || EGR-viitenumero || EGF/2010/015 Jäsenvaltio || Ranska 2 artikla || a alakohta Ensisijainen yritys || PSA Peugeot Citroën Toimittajat ja jatkojalostajat || 0 Viiteajanjakso || 1.11.2009 – 28.2.2010 Yksilöllisten palvelujen tarjoamisen aloittamispäivä || 1.1.2009 Hakemuksen päivämäärä || 5.5.2010 Työntekijävähennykset viiteajanjaksolla || 649 Työntekijävähennykset ennen viiteajanjaksoa ja sen jälkeen || 1 440 Tukikelpoiset työntekijävähennykset yhteensä || 2 089 Tuen kohteena olevat vähennetyt työntekijät || 2 089 Yksilöllisten palvelujen kustannukset euroina || 18 352 056 EGR:n täytäntöönpanokustannukset[3] euroina || 32 047 EGR:n täytäntöönpanokustannukset prosentteina || 0,17 Kokonaisbudjetti euroina || 18 384 103 EGR:n tuki euroina (65 %) || 11 949 666 1. Hakemus esitettiin komissiolle 5. toukokuuta 2010, ja sitä täydennettiin lisätiedoin 13. huhtikuuta 2012 asti. 2. Hakemus täyttää asetuksen (EY) N:o 1927/2006 2 artiklan a alakohdassa esitetyt EGR:n rahoitustuen myöntämisen edellytykset, ja se tehtiin saman asetuksen 5 artiklassa säädetyssä kymmenen viikon määräajassa. Yhteys työntekijävähennysten ja globalisaatiosta johtuvien maailmankaupan huomattavien rakenteellisten muutosten tai maailmanlaajuisen rahoitus- ja talouskriisin välillä 3. Osoittaakseen yhteyden työntekijävähennysten ja maailmanlaajuisen rahoitus- ja talouskriisin välillä Ranska toteaa, että tämä kriisi, joka on synkentänyt kasvunäkymiä ja kiristänyt luoton ehtoja, on aiheuttanut ihmisille huolta työpaikan säilymisestä ja saanut heidät lykkäämään ajoneuvon hankintaa. Samanaikaisesti taloustilanteen heikentyessä yritykset ovat kokonaisuudessaan vähentäneet investointejaan ja näin ollen autokantansa uusimista. Näin ollen tiettyjen jäsenvaltioiden käyttöön ottamista tilapäisistä toimenpiteistä (esimerkiksi romutusohjelmat) huolimatta eurooppalainen automarkkina – erityisesti Länsi-Euroopassa, joka on PSA Peugeot Citroën ‑konsernin tärkein markkina[4] – romahti äkillisesti vuoden 2008 jälkipuoliskolla, ja kevyiden henkilö- ja hyötyajoneuvojen rekisteröinnit vähenivät Euroopassa (18 Länsi-Euroopan maata) 10,7 prosenttia vuoden 2008 kolmannella neljänneksellä ja 17 prosenttia neljännellä neljänneksellä verrattuna samaan jaksoon edellisenä vuonna. Maailmanlaajuisen rahoitus- ja talouskriisin aiheuttama ajoneuvojen myynnin lasku on vaikuttanut suoraan PSA Peugeot Citroën ‑konsernin taloudelliseen tulokseen; sen tappio oli 344 miljoonaa euroa vuonna 2008, kun se oli vielä voitollinen (731 miljoonaa euroa) saman vuoden ensimmäisen vuosipuoliskon lopussa. Tästä suhdannekriisistä selviämiseksi PSA Peugeot Citroën ‑konserni vähensi ensin voimakkaasti tilapäisen työvoiman käyttöä ja otti käyttöön tilapäisiä toimenpiteitä (esimerkiksi työajan ilmaiseminen vuotuisena työaikana, lyhennetty työaika) tuotannon supistamiseksi niin, että se kuitenkin piti työntekijänsä työssä. Kun selvisi, että nämä toimenpiteet eivät olleet riittäviä ajoneuvojen myynnin laskusta selviämiseksi, PSA Peugeot Citroën ‑konserni päätti ottaa käyttöön vapaaehtoisen lähtöpaketin. 4. On huomattava, että komissio on aiempiin autoteollisuutta koskeviin hakemuksiin[5] [6] vastatessaan jo todennut, että talouden hidastumisen aiheuttanut rahoituskriisi on vaikuttanut tähän toimialaan erityisen voimakkaasti, koska (jäsenvaltion mukaan) 60–80 prosenttia Euroopassa myytävistä uusista ajoneuvoista ostetaan luotolla[7]. Vuoden 2009 toisella neljänneksellä Euroopan unionissa tuotettujen ajoneuvojen kokonaismäärä pieneni 39,5 prosenttia verrattuna edelliseen vuoteen. Kriisi vaikutti ankarasti suurimpiin eurooppalaisiin autonvalmistajiin ja niiden toimittajiin[8]. Työntekijävähennysten määrän ja 2 artiklan a alakohdan mukaisten kriteerien täyttymisen osoittaminen 5. Ranskan hakemus perustuu asetuksen (EY) N:o 1927/2006 2 artiklan a alakohdan toimintakriteeriin, joka edellyttää vähintään 500 työntekijän vähentämistä neljän kuukauden aikana jäsenvaltiossa sijaitsevasta yhdestä yrityksestä, mukaan luettuina työntekijät, jotka vähennetään sen toimittajien ja jatkojalostajien palveluksesta. 6. Hakemuksessa todetaan, että PSA Peugeot Citroën ‑konsernissa vähennettiin 649 työntekijää neljän kuukauden viiteajanjakson aikana 1. marraskuuta 2009–28. helmikuuta 2010. Hakemuksessa mainitaan myös 1 440 muuta työntekijävähennystä, jotka ovat seurausta samasta vähennyssuunnitelmasta, joka perustuu vapaaehtoiseen poistumaan niin ikään PSA Peugeot Citroën ‑konsernissa, mutta viiteajanjakson ulkopuolella. Kaikki nämä työntekijävähennykset on laskettu asetuksen (EY) N:o 1927/2006 2 artiklan toisen kohdan ensimmäisen luetelmakohdan mukaisesti. Selvitys työntekijävähennysten ennakoimattomasta luonteesta 7. Ranskan viranomaiset toteavat, että kansainvälinen rahoituskriisi on aiheuttanut PSA Peugeot Citroën ‑konsernin ajoneuvojen tuotantonäkymien äkillisen romahtamisen. Konsernin myynnin kasvu oli vauhdittunut vuonna 2007 (1,7 prosenttia ensimmäisellä vuosipuoliskolla ja 6,2 prosenttia toisella verrattuna samaan jaksoon edellisenä vuotena). Se ennakoi sen vuoksi vastaavaa noususuuntausta vuodelle 2008. Maailmanlaajuinen rahoitus- ja talouskriisi – jonka puhkeamista ja jälkiseurauksia ei ollut ennakoitu – teki kuitenkin täysin tyhjiksi konsernin myönteiset näkymät ilman, että se olisi voinut valmistautua siihen. Tiedot työntekijävähennyksiä tekevistä yrityksistä ja tuen kohteena olevista työntekijöistä 8. Hakemus koskee 649:ää työntekijävähennystä PSA Peugeot Citroën ‑konsernin kahdessa tytäryhtiössä (Peugeot Citroën Automobiles ja Sevelnord). Yritysten nimet || Viiteajanjaksona tapahtuneet työntekijävähennykset Peugeot Citroën Automobiles || 630 Sevelnord || 19 Yhteensä || 649 Asetuksen (EY) N:o 1927/2006 3 a artiklan b alakohdan mukaisesti viiteajanjaksolla vähennettyjen työntekijöiden lisäksi tukitoimenpiteiden kohteena on myös 1 440 työntekijää, jotka samat yritykset ovat vähentäneet ennen mainittua viiteajanjaksoa ja sen jälkeen saman vapaaehtoiseen poistumaan perustuvan vähennyssuunnitelman johdosta. Niiden työntekijöiden kokonaismäärä, jotka voivat saada tukea yhteisrahoitetusta yksilöllisten palvelujen koordinoidusta paketista, on näin ollen 2 089. 9. Tuen kohteena olevat työntekijät voidaan jaotella seuraavasti: Ryhmä || Lukumäärä || Prosenttiosuus Miehiä || 1 623 || 77,69 Naisia || 466 || 22,31 EU:n kansalaisia || 2 028 || 97,08 Muun kuin EU-valtion kansalaisia || 61 || 2,92 15–24-vuotiaita || 13 || 0,62 25–54-vuotiaita || 1 208 || 57,83 55–64-vuotiaita || 868 || 41,55 Yli 64-vuotiaita || 0 || 0,00 10. Tuen kohteena olevista työntekijöistä 108:lla (5,2 %) on pitkäaikaisia terveysongelmia tai toimintarajoite. 11. Ammattiryhmien mukainen jaottelu on seuraava: Ryhmä || Lukumäärä || Prosenttiosuus Johtajat || 344 || 16,47 Toimihenkilöt, tekniset asiantuntijat ja työnjohtajat || 494 || 23,65 Työntekijät || 1 251 || 59,89 12. Asetuksen (EY) N:o 1927/2006 7 artiklan mukaisesti Ranska on vahvistanut, että miesten ja naisten välisen tasa-arvon sekä syrjimättömyyden politiikkaa on sovellettu ja sovelletaan jatkossa EGR:n toteuttamisen eri vaiheissa ja etenkin haettaessa siitä tukea. Asianomaisen alueen ja sen viranomaisten ja sidosryhmien kuvaus 13. Hakemuksen kohteena olevat työntekijävähennykset koskevat kymmentä Ranskan aluetta, jotka sijaitsevat valtaosin maan pohjoispuoliskolla. Vapaaehtoinen poistuma koskee kuitenkin erityisesti seuraavia alueita: Bretagne (32 % vapaaehtoisista lähtijöistä), Ile-de-France (25 %) ja Franche-Comté (13 %). 14. Toimivaltainen viranomainen on työ-, työllisyys- ja terveysministeriö ja erityisesti Délégation générale à l'emploi et à la formation professionnelle ‑elin. Muita sidosryhmiä ovat paikallistasolla yritystoiminnasta, kilpailusta, kulutuksesta, työstä ja työllisyydestä vastaavat aluejohtajat sekä näiden alueelliset yksiköt. Myös PSA Peugeot Citroën ‑konserni on itse merkittävä toimija ja koordinoi toimia. Työntekijävähennysten odotettu vaikutus paikalliseen, alueelliseen tai koko maan työllisyyteen 15. PSA Peugeot Citroën ‑konsernin vapaaehtoisen poistuman suunnitelma koskee pääasiassa seuraavia neljää Ranskan aluetta tärkeysjärjestyksessä: – Bretagne (1 473 työntekijävähennystä): Rennesin toimipaikka sijaitsee työssäkäyntialueella, jonka työttömyysaste on koko maan keskiarvoa alempi (7 % ja koko maassa 9,3 % vuonna 2011), mutta jolla PSA Peugeot Citroën ‑konserni on suurin työnantaja; – Franche-Comté (803 työntekijävähennystä): Toimipaikat Sochaux ja Vesoul sijaitsevat työssäkäyntialueella, jonka työttömyysaste (12,2 % vuonna 2011) on huomattavasti korkeampi kuin koko maan keskiarvo. Alueelle on perinteisesti ollut leimallista teollisuustoiminta yleisesti ja erityisesti autoteollisuus, ja talouskriisi on vaikuttanut siihen ankarasti; – Île-de-France (515 työntekijää toimenpiteiden kohteena): Île-de-Francen toimipaikat sijaitsevat työssäkäyntialueella, jonka työttömyysaste (8,4 % vuonna 2011) on tyypillisesti alempi kuin Manner-Ranskan työttömyysaste, mutta jolla teollisuussektorin työllisyys heikkenee nopeammin kuin muilla Ranskan alueilla. Näin ollen vuosina 1999–2008 Île-deFrancen teollisuustyöpaikat vähenivät keskimäärin 2,5 prosenttia vuodessa, kun ne vähenivät muualla Ranskassa 1,4 prosenttia[9]; – Alsace (428 työntekijävähennystä): Mulhousen toimipaikka sijaitsee työssäkäyntialueella, jossa on paljon työttömyyttä (11,5 % vuonna 2011). Alueen teollisuustyöpaikat vähenevät nopeasti (–4,7 % vuodesta 2003 vuoteen 2007). PSA Peugeot Citroën ‑konserni on alueen merkittävin työnantaja; – Lorraine (400 työntekijävähennystä): Toimipaikat Metz ja Tremery sijaitsevat työssäkäyntialueella, jonka työttömyysaste (10,5 % vuonna 2011) on korkeampi kuin koko maan keskiarvo. Alue on pääasiassa suuntautunut palvelusektorille, mutta siihen vaikuttaa jatkuva teollisuustyöpaikkojen väheneminen (–1,76 % vuodesta 2003 vuoteen 2007). PSA Peugeot Citroën ‑konserni on kahdella toimipaikallaan alueen tärkein yksityissektorin työnantaja. 16. PSA Peugeot Citroën ‑konsernin vapaaehtoisen poistuman suunnitelma on vaikuttanut myös seuraaviin alueisiin, vaikkakin vähemmässä määrin: Nord-Pas-de-Calais (142 työntekijää toimenpiteiden kohteena), Picardie (50 työntekijää toimenpiteiden kohteena), Basse Normandie (37 työntekijää toimenpiteiden kohteena), Auvergne (16 työntekijää toimenpiteiden kohteena) ja Centre (3 työntekijää toimenpiteiden kohteena). 17. PSA Peugeot Citroën ‑konsernin tytäryhtiö Peugeot Citroën Automobiles, jolla on työntekijöitä yli tuhat, on velvollinen osallistumaan näiden alueiden elvyttämiseen työlainsäädännön L1233-84 pykälän nojalla. Tämä tarkoittaa, että yritys osallistuu uusien toimintojen ja uusien työpaikkojen luomiseen siten, että työntekijävähennysten vaikutuksia lievennetään näillä alueilla. Rahoitettavaksi tuleva koordinoitu yksilöllisten palvelujen paketti ja sen arvioitujen kustannusten erittely sekä toimien täydentävyys rakennerahastoista rahoitettavien toimien kanssa 18. PSA Peugeot Citroën ‑konsernin 1. tammikuuta 2009 käynnistämällä vapaaehtoisen poistuman suunnitelmalla oli tarkoitus auttaa suunnitelman kohteena olevia 5 100:aa työntekijää. Kullakin näistä työntekijöistä oli 31. maaliskuuta 2010 asti mahdollisuus valita yksi seuraavista vaihtoehdoista: 1) Ammatillinen tai henkilökohtainen suunnitelma: Toimenpide on tarkoitettu työntekijöille, joiden uudelleensijoittumishanke on valmis (esimerkiksi ne, jotka ovat jo löytäneet tulevan ammattialan tai työnantajan), mutta jotka tarvitsevat hetkellistä tukea (yhdestä kolmeen kuukautta) tavoitteensa saavuttamiseksi. Tuen muotoja ovat muun muassa neuvonta, koulutus ja avustaminen yrityksen perustamisessa tai haltuunotossa. Ammatillisen tai henkilökohtaisen suunnitelman on valinnut 113 työntekijää; 2) Uudelleen työllistymiseen tähtäävä ajanjakso: Toimenpide on tarkoitettu työntekijöille, joilla ei vielä ole selvää uudelleen työllistymisen suunnitelmaa vapaaehtoisen lähdön hetkellä ja jotka haluavat hyötyä enintään yhdeksän kuukauden mittaisella jaksolla uudelleenkoulutukseen, neuvontaan ja ohjaukseen liittyvistä toimenpiteistä tai yrityksen perustamiseen tai haltuunottoon liittyvistä tukitoimenpiteistä. Uudelleen työllistymiseen tähtäävän ajanjakson on valinnut 1 369 työntekijää; 3) Yrityksen perustaminen tai haltuunotto: Toimenpide on tarkoitettu työntekijöille, joiden uudelleentyöllistymissuunnitelmana on yrityksen perustaminen tai haltuunotto mutta jotka eivät tarvitse apua suunnitelman toteutuksessa. Yrityksen perustamisen tai haltuunoton on valinnut 607 työntekijää; 4) Vapaaehtoinen eläkkeellelähtö; 5) Tuki työntekijän kotimaahan paluuta varten; 6) Tuki sisäistä liikkuvuutta varten; 7) Tuki pitkäaikaista poissaoloa varten. Hakemus EGR:n varojen käyttöönottamiseksi on tarkoitettu avustamaan yhteensä 2 089:ää työntekijää, jotka ovat valinneet jonkin kolmesta ensimmäisestä edellä kuvatusta toimenpiteestä, eli ammatillisen tai henkilökohtaisen suunnitelman (113 työntekijää), uudelleen työllistymiseen tähtäävän ajanjakson (1 369 työntekijää) ja yrityksen perustamisen tai haltuunoton (607 työntekijää). Mitä tulee uudelleen työllistymiseen tähtäävään ajanjaksoon, työlainsäädännön L1233-71 pykälän mukaan yritys, jolla on palveluksessaan yli 1 000 henkilöä, on velvollinen tarjoamaan laissa määriteltyjä toimenpiteitä ajanjaksoksi, jonka pituus voi vaihdella neljästä yhdeksään kuukauteen. Edellä mainitun lain nojalla kuukaudet viidestä yhdeksään ovat näin ollen vapaaehtoisia, jolloin ne ovat EGR-asetuksen 6 artiklan 1 kohdan mukaisesti tukikelpoisia. PSA Peugeot Citroën ‑konserni päätti tarjota tätä toimenpidettä enintään yhdeksän kuukauden ajan työntekijän ammatin, palvelusvuosien ja toimipaikan mukaan. Hakemukseen ei sisälly uudelleen työllistymiseen tähtäävää ajanjaksoa koskevia menoja järjestelyn ensimmäisten neljän kuukauden ajalta, joka on laissa säädetty minimiaika, ja sen ulkopuolelle on lisäksi jätetty kaikki ajanjaksot, jolloin työntekijät vielä kuuluvat irtisanomisajan piiriin. 19. Seuraavat ehdotetut toimenpiteet muodostavat yhdessä koordinoidun yksilöllisten palvelujen paketin, jonka tavoitteena on 2 089:n kohteena olevan työntekijän integroituminen uudelleen työmarkkinoille. – Neuvontapalvelut työllistymistä ja liikkuvuutta varten: Neuvontapalveluryhmiä on 24, ja ne tarjoavat ohjausta työnhaussa ja koulutustarjonnassa, järjestävät koulutuspaikkoja ja antavat neuvoja yrityksen perustamiseen (esimerkiksi rahoituksen hankintaan, kehittämissuunnitelman laadintaan, johtamisen perusteisiin jne.). Ryhmät koostuvat PSA Peugeot Citroën ‑konsernin työntekijöistä, joiden tukena on ulkopuolisia henkilöitä, jotka kuuluvat konsulttitoimistoihin. Niiden toimintaa koordinoi ja vauhdittaa keskusyksikkö. Niiden palveluja tarjotaan kaikille työntekijöille, jotka ovat EGR:n tuen kohteena. – Koulutus uudelleen työllistymiseen tähtäävällä ajanjaksolla: Uudelleen työllistymiseen tähtäävän ajanjakson valinneet työntekijät saavat tarpeisiinsa soveltuvaa koulutusta, jonka työllistymistä ja liikkuvuutta varten tarkoitetut neuvontapalvelut määrittelevät (esimerkiksi tietotekninen opastus, englannin kielen kurssi jne.). Kurssien kesto voi ylittää uudelleen työllistymiseen tähtäävään ajanjaksoon varatut yhdeksän kuukautta, jos ne sisältyvät neuvontapalveluiden kanssa päätettyyn koulutusohjelmaan. – Ammatilliseen tai henkilökohtaiseen suunnitelmaan liittyvä koulutus: Ammatillisen tai henkilökohtaisen suunnitelman valinneet työntekijät saavat suunnitelmansa toteuttamiseen soveltuvaa koulutusta (esimerkiksi puusepänoppi, ergonomiset menetelmät, koristemaalaus jne.). – Yrityksen perustamiseen tai haltuunottoon liittyvä koulutus: Yrityksen perustamiseen tai haltuunottoon liittyvän vaihtoehdon valinneet työntekijät saavat suunnitelmansa toteuttamiseen soveltuvaa koulutusta (esimerkiksi kirjanpitoon liittyvä ohjaus, yrityksen johtamiseen liittyvä koulutus jne.). – Tuki uudelleen työllistymiseen tähtäävällä ajanjaksolla: Tämä kuukausittainen tuki, jota maksetaan uudelleen työllistymiseen tähtäävän ajanjakson loppuun asti, on 65 prosenttia työntekijän viimeisestä palkasta. Määrä lasketaan olettaen, että työntekijät osallistuvat kokoaikaisesti aktiivisiin työmarkkinatoimenpiteisiin; jos osallistuminen on vähäisempää, EGR maksaa työntekijöille tukisumman, joka lasketaan määräsuhteessa heidän tosiasialliseen osallistumiseensa. – Tuki yrityksen perustamiseen: Toimenpide on tarjolla sekä työntekijöille, jotka ovat valinneet ammatillisen tai henkilökohtaisen suunnitelman, että työntekijöille, jotka ovat valinneet uudelleen työllistymiseen tähtäävän ajanjakson. Se koostuu asianomaisten työntekijöiden tarpeiden mukaan seuraavista osista: – 6 000 euron maksu, joka maksetaan kahdessa osassa (ensimmäinen puolikas yrityksen perustamisen tai haltuunoton osoittavaa todistusta vastaan; toinen puolikas todistusta vastaan, joka osoittaa, että yritys harjoittaa edelleen tosiasiallista toimintaa kuusi kuukautta rekisteröintinsä jälkeen); – paikallinen 2 000 euron työllistämiskorvaus, joka maksetaan, jos yritysten perustaminen tai haltuunotto tapahtuu PSA Peugeot Citroën ‑konsernista lähteneen työntekijän alkuperäisen toimipaikan työssäkäyntialueella; – 1 000 euron työllistämistuki kutakin luotua kokoaikaista työpaikkaa kohti enintään kahdesta luodusta työpaikasta; – 15 000 euron takaisinmaksettava nollakorkoinen laina. Tämän toimenpiteen kustannukseksi arvioidaan 2 900 euroa. Se vastaa lainan järjestelymaksua ja lainan korkoa sellaisina kuin asianomainen luottolaitos laskuttaa ne yritykseltä. 20. EGR:n täytäntöönpanokustannukset, jotka sisältyvät hakemukseen asetuksen (EY) N:o 1927/2006 3 artiklan mukaisesti, kattavat valmistelu-, hallinnointi-, tiedotus- ja mainontatoimia sekä EGR:n täytäntöönpanon valvontatoimia. Ranskan ehdottamiin tiedotustoimiin kuuluu EGR:sta haettavaa tukea koskevien useiden artikkelien julkaiseminen PSA Peugeot Citroën ‑konsernin eri tiedotusvälineissä ja henkilöstö-osaston intranetissä sekä rahastoa esittelevien julisteiden esillepano ryhmän toimipaikoissa. Lisäksi EGR:n toimintaa koskevia komission toteuttamia julisteita ja esitteitä on jaettu paikallisiin tiedotuspisteisiin ja työllistymistä ja liikkuvuutta varten tarkoitettuihin neuvontapalveluihin. Ranskan ehdotukseen sisältyy myös ulkoisen tiedonannon jakelu sen jälkeen, kun komissio on hyväksynyt hakemuksen. Ranskan viranomaiset ovat myös selittäneet, että hallinnointi- ja valvontatoimiin tarkoitettujen summien vähäisyys johtuu siitä, että ne eivät kirjanneet toimia, jotka ne joutuvat joka tapauksessa toteuttamaan valtionhallinnon puitteissa. 21. Ranskan viranomaisten esittämät yksilölliset palvelut ovat aktiivisia työmarkkinatoimenpiteitä, jotka kuuluvat asetuksen (EY) N:o 1927/2006 3 artiklassa määriteltyihin tukikelpoisiin toimiin. Ranskan viranomaiset arvioivat näiden palvelujen kokonaiskustannuksiksi 18 352 056 euroa ja EGR:n täytäntöönpanosta aiheutuviksi kustannuksiksi 32 047 euroa (0,17 % kokonaismäärästä). EGR:ltä haettu rahoitusosuus on yhteensä 11 949 666 euroa (65 prosenttia kokonaiskustannuksista). Toimet || Tuen kohteena olevien työntekijöiden arvioitu lukumäärä || Arvioidut kustannukset kohteena olevaa työntekijää kohti (euroa) || Kustannukset yhteensä (EGR ja kansallinen yhteisrahoitus) (euroa)[10] Yksilölliset palvelut (asetuksen (EY) N:o 1927/2006 3 artiklan ensimmäinen kohta) Neuvontapalvelut työllistymistä ja liikkuvuutta varten || 2 089 || 981,43 || 2 050 206 Koulutus uudelleen työllistymiseen tähtäävällä ajanjaksolla || 700 || 3 684,59 || 2 579 213 Ammatilliseen tai henkilökohtaiseen suunnitelmaan liittyvä koulutus || 68 || 3 131,38 || 212 934 Yrityksen perustamiseen tai haltuunottoon liittyvä koulutus || 304 || 3 634,12 || 1 104 773 Tuki uudelleen työllistymiseen tähtäävällä ajanjaksolla || 1 080 || 5 105,18 || 5 513 593 Tuki yrityksen perustamiseen || 924 || 7 458,16 || 6 891 337 Yksilöllisten palvelujen kustannukset yhteensä || || 18 352 056 EGR:n täytäntöönpanokustannukset (asetuksen (EY) N:o 1927/2006 3 artiklan kolmas kohta) Valmistelu ja seuranta || || 17 047 Järjestely, valvonta ja tietojen jäljitettävyys || || 15 000 EGR:n täytäntöönpanokustannukset yhteensä || || 32 047 Arvioidut kokonaiskustannukset || || 18 384 103 EGR:n rahoitusosuus (65 % kokonaiskustannuksista) || || 11 949 666 22. Ranska vahvistaa, että edellä kuvatut toimenpiteet ovat täydentäviä rakennerahastoista rahoitettavien toimien kanssa, ja takaa, ettei päällekkäisrahoitusta esiinny, koska toimenpiteet eivät saa muuta tukea Euroopan unionilta eivätkä Ranskan valtiolta. Ranskan valtion ja PSA Peugeot Citroën ‑konsernin välisessä sopimuksessa vahvistetaan velvollisuus taata se, ettei päällekkäisrahoitusta esiinny. Päivämäärä, jolloin yksilöllisten palvelujen tarjoaminen kyseisille työntekijöille aloitettiin tai on tarkoitus aloittaa 23. Ranska aloitti EGR:n yhteisrahoitusta varten ehdotettuun koordinoituun pakettiin sisältyvien yksilöllisten palvelujen tarjoamisen asianomaisille työntekijöille 1. tammikuuta 2009; tästä päivästä alkaen kyseiset työntekijät alkoivat hyötyä kaikista vapaaehtoisen poistuman suunnitelmaan sisältyvistä toimenpiteistä. Tästä päivämäärästä alkaa sen vuoksi tukikelpoisuusaika, joka koskee kaikkea EGR:stä mahdollisesti myönnettävää apua. Menettelyt työmarkkinaosapuolten kuulemiseksi 24. Yritysneuvostojen keskusneuvosto kokoontui 2. joulukuuta 2008 ylimääräiseen kokoukseen keskustelemaan PSA Peugeot Citroën ‑konsernin suunnittelemasta vapaaehtoisesta lähtöpaketista. Yritysneuvostojen keskusneuvosto kokoontui tämän jälkeen useaan kertaan vuoden 2009 aikana muun muassa lähtöpaketin toteutuksen arvioimiseksi ja sitä koskevien päätelmien tekemiseksi. EGR:n rahoitustukea koskevan hakemuksen jättämisestä ilmoitettiin yritysneuvostojen keskusneuvoston ylimääräisessä kokouksessa 20. huhtikuuta 2010. Ammattiyhdistyksille tiedotettiin säännöllisesti toimenpiteiden täytäntöönpanosta. 25. Ranskan viranomaiset vahvistivat, että kansallisessa ja EU:n lainsäädännössä säädettyjä joukkovähentämisiin liittyviä vaatimuksia on noudatettu. Tiedot toimista, jotka ovat pakollisia kansallisen lainsäädännön tai työehtosopimusten nojalla 26. Asetuksen (EY) N:o 1927/2006 6 artiklassa säädettyjen perusteiden täyttymisen osalta Ranskan viranomaisten hakemuksessa · vahvistettiin, ettei EGR:stä saatavalla rahoitustuella korvata toimenpiteitä, jotka kuuluvat yritysten vastuualaan kansallisen lainsäädännön tai työehtosopimusten nojalla; · osoitettiin, että suunnitelluilla toimilla tuetaan yksittäisiä työntekijöitä eikä niitä käytetä yritysten tai toimialojen rakenneuudistukseen; · vahvistettiin, ettei edellä tarkoitetuille tukikelpoisille toimille saada avustusta muista EU:n rahoitusvälineistä. Hallinnointi- ja valvontajärjestelmät 27. Ranska on ilmoittanut komissiolle, että rahoitustuen hallinnoinnista vastaa työ-, työllisyys- ja terveysministeriön Délégation générale à l'emploi et à la formation professionnelle (DGEFP) -elimeen kuuluva Mission du Fonds National de l'Emploi (FNE). Maksuja hallinnoi saman ministeriön Département financement, dialogue et contrôle de gestion -osastoon kuuluva Mission du financement, du budget et du dialogue de gestion (MFBDG). Tarkastukset ja valvonnan toteuttaa saman ministeriön Sous-direction des politiques de formation et du contrôle -elimeen kuuluva Mission organisation des contrôles (MOC). Todentamisen hoitaa Pôle de certification de la Direction générale des finances publiques. Rahoitus 28. Ranskan hakemuksen perusteella ehdotetaan, että EGR:stä myönnetään yksilöllisten palvelujen koordinoidulle paketille (mukaan luettuna EGR:n täytäntöönpanosta aiheutuvat kustannukset) 11 949 666 euroa, joka vastaa 65:tä prosenttia kokonaiskustannuksista. Komission ehdotus rahastosta maksettavasta osuudesta perustuu Ranskan toimittamiin tietoihin. 29. Ottaen huomioon EGR:stä myönnettävän rahoitustuen enimmäismäärän asetuksen (EY) N:o 1927/2006 10 artiklan 1 kohdan mukaisesti sekä määrärahojen uudelleenkohdennusten osalta käytettävissä olevan liikkumavaran, komissio ehdottaa, että EGR:n varoja otetaan käyttöön koko edellä mainittu määrä, joka kohdennetaan rahoituskehyksen otsakkeeseen 1 a. 30. Ehdotettu rahoitustuen määrä jättää yli 25 prosenttia EGR:lle varatusta vuosittaisesta enimmäismäärästä käytettäväksi vuoden viimeisinä neljänä kuukautena, kuten asetuksen (EY) N:o 1927/2006 12 artiklan 6 kohdassa edellytetään. 31. Esittämällä tämän ehdotuksen EGR:n varojen käyttöönottamiseksi komissio aloittaa yksinkertaistetun kolmikantamenettelyn 17. toukokuuta 2006 tehdyn toimielinten sopimuksen 28 kohdan mukaisesti varmistaakseen molempien budjettivallan käyttäjien hyväksynnän sekä EGR:n käyttötarpeelle että tarvittavalle määrälle. Komissio pyytää sitä budjettivallan käyttäjää, joka ensimmäisenä hyväksyy tämän ehdotuksen asianmukaisella poliittisella tasolla, ilmoittamaan aikomuksistaan toiselle budjettivallan käyttäjälle ja komissiolle. Jos jompikumpi budjettivallan käyttäjä ei hyväksy ehdotusta, järjestetään muodollinen kolmikantakokous. 32. Komissio esittää erikseen siirtopyynnön asiaa koskevien maksusitoumusmäärärahojen kirjaamiseksi vuoden 2012 talousarvioon 17. toukokuuta 2006 tehdyn toimielinten sopimuksen 28 kohdan mukaisesti. Maksumäärärahojen lähteet 33. Käsillä olevan hakemuksen kohteena olevat 11 949 666 euroa katetaan EGR-budjettikohdan määrärahoista. Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2010/015 FR/Peugeot, Ranska) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen, ottavat huomioon talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen[11] ja erityisesti sen 28 kohdan, ottavat huomioon Euroopan globalisaatiorahaston perustamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1927/2006[12] ja erityisesti sen 12 artiklan 3 kohdan, ottavat huomioon Euroopan komission ehdotuksen[13] sekä katsovat seuraavaa: (1) Euroopan globalisaatiorahasto, jäljempänä ’EGR’, on perustettu lisätuen tarjoamiseksi työntekijöille, jotka on vähennetty globalisaatiosta johtuvien maailmankaupan huomattavien rakenteellisten muutosten seurauksena, ja heidän auttamisekseen työmarkkinoille uudelleen integroitumisessa. (2) EGR:n toimialaa laajennettiin niin, että 1 päivän toukokuuta 2009 ja 30 päivän joulukuuta 2011 välillä toimitettujen hakemusten johdosta tukea voidaan myöntää myös työntekijöille, jotka on vähennetty maailmanlaajuisen rahoitus- ja talouskriisin välittömänä seurauksena. (3) Toukokuun 17 päivänä 2006 tehdyn toimielinten sopimuksen mukaisesti EGR:n varoja voidaan ottaa käyttöön vuosittain enintään 500 000 000 euroa. (4) Ranska esitti 5 päivänä toukokuuta 2010 hakemuksen EGR:n varojen käyttöönottamiseksi PSA Peugeot Citroën ‑konsernin Ranskassa tapahtuneiden työntekijävähennysten vuoksi ja toimitti sitä täydentäviä lisätietoja 13 päivään huhtikuuta 2012 asti. Hakemus on asetuksen (EY) N:o 1927/2006 10 artiklassa säädettyjen rahoitustuen vahvistamista koskevien vaatimusten mukainen. Näin ollen komissio ehdottaa, että varoja otetaan käyttöön 11 949 666 euroa. (5) EGR:stä olisi sen vuoksi otettava käyttöön varoja rahoitustuen antamiseksi Ranskan hakemuksen perusteella, OVAT HYVÄKSYNEET TÄMÄN PÄÄTÖKSEN: 1 artikla Euroopan globalisaatiorahastosta (EGR) otetaan käyttöön 11 949 666 euroa maksusitoumusmäärärahoina ja maksumäärärahoina osana varainhoitovuotta 2012 koskevaa Euroopan unionin yleistä talousarviota. 2 artikla Tämä päätös julkaistaan Euroopan unionin virallisessa lehdessä. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EUVL C 139, 14.6.2006, s. 1. [2] EUVL L 406, 30.12.2006, s. 1. [3] Asetuksen (EY) N:o 1927/2006 3 artiklan kolmannen kohdan mukaisesti. [4] Eurooppalainen markkina laajassa merkityksessä (30 maata) muodostaa 74 prosenttia Peugeot-merkin myynnistä ja 80 prosenttia Citroën-merkin myynnistä. [5] KOM(2011) 664, 13.10.2011, ehdotus Euroopan parlamentin ja neuvoston päätökseksi, joka koskee Euroopan globalisaatiorahaston varojen käyttöönottoa (hakemus EGF/2011/005 PT/Norte-Centro Automotive, Portugali). [6] KOM(2011) 420, 11.7.2011, ehdotus Euroopan parlamentin ja neuvoston päätökseksi, joka koskee Euroopan globalisaatiorahaston varojen käyttöönottoa (hakemus EGF/2009/019 FR/ Renault, Ranska). [7] KOM(2009) 104, 25.2.2009, Euroopan autoteollisuuden kriisiin reagoiminen. [8] Yritys- ja teollisuustoiminnan pääosasto: Impact of the economic crisis on the manufacturing and construction industries – April 2009 update (http://ec.europa.eu/enterprise/newsroom/cf/itemshortdetail.cfm?lang=fr&tpa_id=0&item_id=3437). [9] ”Industrie francilienne: des emplois plus qualifiés et moins industriels”, INSEE, joulukuu 2011, http://www.insee.fr/fr/insee_regions/idf/themes/alapage/alap378/alap378.pdf [10] Summat eivät täsmää pyöristysten vuoksi. [11] EUVL C 139, 14.6.2006, s. 1. [12] EUVL L 406, 30.12.2006, s. 1. [13] EUVL C […], […], s. […].